**CANKARJEVO TEKMOVANJE 2019/20**

**6. in 7. razred**

**ŠOLSKO TEKMOVANJE: 12. 11. 2019**

Slavko Pregl: ODPRAVA ZELENEGA ZMAJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ob branju si sproti zapisuj vsebino in misli, ki se ti zdijo zanimive, pomembne.

Po branju določi:

- glavno temo (o čem knjiga govori)

- kraj in čas dogajanja

- pripovedovalca

- glavne osebe (videz, značaj, odnos do drugih oseb, povezanost med osebami, kako njihov značaj vpliva na zaplet)

- kaj privede do zapleta, kakšen je zaplet, kako se razrešuje, kakšen je razplet, kakšne so posledice

- kakšna sta jezik in slog (npr. humornost, besedne igre)

- kaj je sporočilo (kaj sem iz dela spoznal, se naučil)

- mnenje o delu kot celoti, kaj ti je bilo posebej všeč, kaj ti ni bilo všeč

- bi sam ravnal enako/drugače kot književne osebe – kako, zakaj

- vzporednice z resničnim življenjem

- vrsto dela (mladinski realistični roman)

- podatke o avtorju (življenje in delo, umestitev v književno obdobje: Slavko Pregl, sodobnost)

Med branjem opazuj tudi:

- kako so v romanu predstavljene teme: odraščanje, prijateljstvo, tekmovalnost, sebičnost, (samo)dokazovanje, ljubezen, reševanje težav, odnos med otroki in odraslimi

- razvoj oseb skozi zgodbo/zgodbe (ali se spremenijo, se česa naučijo …)

**Še nekaj virov**:

<https://sl.wikisource.org/wiki/Odprava_zelenega_zmaja> (celotno besedilo romana)

<https://sl.wikipedia.org/wiki/Odprava_zelenega_zmaja>

<https://sl.wikipedia.org/wiki/Slavko_Pregl>

<https://www.delo.si/kultura/knjiga/pisateljska-spovednica-slavko-pregl.html> (intervju z avtorjem)

<https://www.youtube.com/watch?v=qP2jpk0JwV4> (pogovor z avtorjem in ilustratorjem)

<https://www.youtube.com/watch?v=9FPL_K30oo0> (nadaljevanka)

<https://siol.net/trendi/kultura/prelistano-velika-pustolovscina-in-odprava-zelenega-zmaja-362983> (predzgodba)

**RAZLAGA NEKATERIH POJMOV**

**PRIPOVEDOVALEC** je tisti glas v pripovednem delu, ki **pripoveduje zgodbo**. Pripovedovalca ne smemo enačiti z avtorjem – ta je pripovedovalec književnega dela le, kadar pripoveduje o dogodkih iz svojega življenja (t. i. avtobiografsko delo). Pripovedovalec, ki **o književnem dogajanju ve vse ter pozna tudi misli in čustva književnih oseb**, je **vsevedni** pripovedovalec. Če zgodbo pripoveduje **ena od književnih oseb** v prvi osebi, pravimo, da ima delo **prvoosebnega pripovedovalca**.

**ROMAN** je najobširnejše pripovedno delo v **prozi** in je običajno razdeljeno na **poglavja**. Dogajanje v njem je razvejano in poteka **na več dogajalnih prostorih** ter zajema **daljše časovno obdobje**. V romanu nastopa **veliko književnih oseb**. Ob prikazu zunanjih dogodkov se **osredotoča na značaj ene ali več glavnih oseb**. Po vsebini romane delimo na pustolovske, zgodovinske, vojne, znanstvenofantastične, biografske, psihološke, kriminalne, ljubezenske idr.

**MLADINSKI ROMAN** je namenjen mladim bralcem; tudi književne osebe so mladi.

**REALISTIČNO BESEDILO** skuša posnemati resničnost; pripoveduje o osebah, dogodkih in krajih, ki bi lahko bili resnični.

**AVANTURISTIČNO/PUSTOLOVSKO BESEDILO** temelji na napeti zgodbi, ki prikazuje pustolovščino. V njem se enakomerno izmenjujejo pospešitve in zaviranja poteka dogajanja, kar pritegne pozornost bralcev.

Daljša proza Slavka Pregla, povesti (pripovedi) in romani, sodi izključno med dela z resničnostno motivacijo, torej gre za **realistično prozo**, ki ustvarja **iluzijo možnega dogajanja**. Glavna **tema** Preglove daljše proze je **dogodivščina**, ki **se dogaja otrokom**, le-ti so hkrati tudi **glavni literarni liki**. **Temelj** realistične avanturistične književnosti je **napeta zgodba**, ta **prikazuje pustolovščino**, ki z dokaj enakomernim **izmenjavanjem spešenja in zaviranja** poteka **dogajanja** pritegne bralčevo pozornost.

Odprava zelenega zmaja (ilustriral Marjan Manček) je avanturistično delo, sestavljeno iz dveh zaokroženih celot: Velike pustolovščine in Odprave zelenega zmaja. **Glavni literarni liki**, **Miha, Pipi in Bob** nastopajo v obeh delih, tudi **snov** je precej podobna, saj gre za **potovanje z Old punco**, starim avtomobilom. V aditivni zgradbeni obliki skoraj **ni opisov**, temveč **se zgodba razvije skozi dialoge**. **Besedišče** je **prepleteno z žargonskimi besedami in slengom**. V literarnem delu prevladuje slikovno-scenična perspektiva, katere osnova je verjetnostna motivacija. Sintetična dogajalna zgradba pripelje oba dela Odprave zelenega zmaja do **srečnega konca**. V Veliki pustolovščini se odpravijo Pipi, Miha in Bob v Dubrovnik, od tam pa še v Ohrid; **v Odpravi zelenega zmaja je njihov cilj Vršič, med potjo spoznajo deklico Janjo, ki je pobegnila od doma. Nerazumevanje v njeni družini nakazuje socialno problematiko sodobne družbe. Zaradi Janjine tragedije pustolovci vendarle niso čisto sproščeni, saj vse moči usmerijo v to, da bi Janji pomagali.**

Vir: Haramija, Dragica (2005): *Mladinska proza Slavka Pregla*. V: Otrok in knjiga 64. Mariborska knjiga, Pedagoška fakulteta Maribor.